CELEX: 
Language: bg
Date: 2021-02-04 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изпълнение на Регламент (ЕС) 2018/858 на Европейския парламент и на Съвета по отношение на основния формат, структурата и средствата за обмен на данни за сертификата за съответствие в електронен формат

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 4.2.2021 година
            
            
               за изпълнение на Регламент (ЕС) 2018/858 на Европейския парламент и на Съвета по отношение на основния формат, структурата и средствата за обмен на данни за сертификата за съответствие в електронен формат
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/858 на Европейския парламент и на Съвета от 30 май 2018 г. относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО
                  1
               , и по-специално член 37, параграф 8 от него,
            
            
               като има предвид, че:
            
            
               (1)За да се гарантира, че държавите членки разполагат с достатъчно време да определят организацията и структурата на своята мрежа за данни, за да направят възможно предоставянето и получаването на данни от сертификатите за съответствие под формата на структурирани данни в електронен формат, е целесъобразно да се оправомощи Европейската информационна система за превозни средства и свидетелства за управление (EUCARIS)
                  2
                да обменя такива данни. EUCARIS беше разработена от и за правителствени органи с цел споделяне на информация за регистрацията на превозни средства и за свидетелствата за управление.
            
            
               (2)За да се гарантира, че сертификатите за съответствие се обменят по еднакъв начин и че елементите на данните и съобщенията, които те съдържат, са хармонизирани, форматът и структурата на елементите на данните на сертификатите за съответствие трябва да са изградени въз основа на схемата на структурата и принципите на разширяемия маркиращ език (XML). За своя обмен на структурирани данни в електронен формат производителят и органът по одобряването следва да използват стандартизирани съобщения за първоначална информация за превозното средство (IVI), разработени от определеното от EUCARIS звено за операции. 
            
            
               (3)За да бъде дадена възможност на органа по одобряването и на производителя да прилагат измененията на елементите на данните от сертификата за съответствие на хартиен носител, посочен в член 36, параграф 1 от Регламент (ЕС) 2018/858, в своите мрежи за данни, е необходимо да се предвидят практически правила за тези изменения.
            
            
               (4)За да се позволи на органите по одобряване на типа, органите за надзор на пазара и органите за регистрация на държавите членки, както и на производителите да се подготвят за прилагането на новите правила, въведени с настоящия регламент, датата на прилагането му следва да бъде отложена.
            
            
               (5)Мерките, предвидени в настоящия регламент, са в съответствие със становището на Техническия комитет по моторните превозни средства (ТКМПС/TCMV),
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Средства за обмен на данни
            
            
               1.Производителят предоставя електронна версия на сертификата за съответствие съгласно формàта и структурата на елементите на данните и стандартизираните съобщения, определени в член 2, чрез всяка национална точка за достъп до Европейската информационна система за превозни средства и свидетелства за управление (EUCARIS) в Съюза на органа по одобряване на типа, който е издал одобрението на типа на цялото превозно средство.
            
            
               2.Органът по одобряването използва EUCARIS като посоченото в член 37, параграф 8, буква в) от Регламент (ЕС) 2018/858 средство за обмен на данни от сертификата за съответствие под форма на структурирани данни в електронен формат.
            
            
               Член 2 
               Основен формат и структура на елементите на данните и стандартизираните съобщения
            
            
               1.Посочените в член 37, параграф 8, буква а) от Регламент (ЕС) 2018/858 формат и структура на елементите на данните от сертификатите за съответствие в електронен формат и съобщенията, използвани при обмена, са изградени въз основа на схемата на структурата и принципите на разширяемия маркиращ език (XML).
            
            
               2.Производителят и органът по одобряването използват стандартизираните съобщения за първоначална информация за превозното средство (IVI), разработени от определеното от EUCARIS звено за операции за обмен на сертификатите за съответствие под формата на структурирани данни в електронен формат.
            
         
         
            
               3.Съобщенията IVI включват всички елементи на данните от сертификата за съответствие на хартиен носител, посочен в член 36, параграф 1 от Регламент (ЕС) 2018/858.
            
            
               Член 3 
               Процедура за изменение на елементите на данните
            
            
               1.След консултация с Форума за обмен на информация за правоприлагането („Форума“), посочен в член 11 от Регламент (ЕС) 2018/858, Комисията информира определеното от EUCARIS звено за операции за измененията в спецификациите на елементите на данните от сертификата за съответствие на хартиен носител, посочен в член 36, параграф 1 от Регламент (ЕС) 2018/858.
            
            
               2.Определеното от EUCARIS звено за операции извършва необходимите изменения, посочени в параграф 1, в съобщенията IVI в срок от 3 месеца от датата на публикуване в Официален вестник на Европейския съюз на измененията в сертификата за съответствие на хартиен носител, посочен в член 36, параграф 1 от Регламент (ЕС) 2018/858.
            
            
               3.Определеното от EUCARIS звено за операции планира датата или датите на публикуване на изменената версия на съобщенията IVI, определена в съответствие с параграф 2, в годишен преглед и в началото на всяка година информира Форума и Комисията за тях.  Броят на публикуваните съобщения IVI се ограничава до две годишно.
            
            
               4.Комисията предоставя на Форума изменената версия на съобщенията IVI и го уведомява за планираните годишни дати за публикуване на EUCARIS.
            
            
               5.Органите по одобряване, по надзор на пазара и по регистриране на държавите членки и производителите прилагат изменената версия на съобщенията IVI в съответните им системи в срок от 12 месеца от датата на публикуване в Официален вестник на Европейския съюз на измененията в сертификата за съответствие на хартиен носител, посочен в член 36, параграф 1 от Регламент (ЕС) 2018/858.
            
            
               6.Сертификатът за съответствие, който производителят предоставя в съответствие с член 1, параграф 1, е съставен въз основа на най-актуалните съобщения IVI, които отразяват последните изменения на сертификата за съответствие на хартиен носител, посочен в член 36, параграф 1 от Регламент (ЕС) 2018/858.
            
            
               7.Комисията определя датите на прилагане на измененията на сертификата за съответствие на хартиен носител, посочен в член 36, параграф 1 от Регламент (ЕС) 2018/858, като взема предвид планираните годишни дати на публикуване на съобщенията IVI.
            
            
               Член 4 
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 1 януари 2023 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 4.2.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 151, 14.6.2018 г., стр. 1.
               
               
                  
                     (2)
                  
                        Консолидираната версия на Договора за EUCARIS относно Европейска информационна система за превозни средства и свидетелства за управление (EUCARIS), включително измененията, подписани от страните на 8 юни 2017 г.